CELEX: 52012PC0167
Language: lt
Date: 2012-04-17
Title: Pasiūlymas EUROPOS PARLAMENTO IR TARYBOS REGLAMENTAS  kuriuo iš dalies keičiamas Reglamentas (EB) Nr. 223/2009 dėl Europos statistikos

|
			
		
		
		52012PC0167
		
			Pasiūlymas EUROPOS PARLAMENTO IR TARYBOS REGLAMENTAS  kuriuo iš dalies keičiamas Reglamentas (EB) Nr. 223/2009 dėl Europos statistikos /* COM/2012/0167 final - 2012/0084 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Norint, kad politikai, įmonės ir
piliečiai galėtų priimti tinkamus ir įrodymais
pagrįstus sprendimus, vis svarbesnė tampa patikima statistika.
Todėl pagrindinis visų statistikos institucijų rūpestis –
užtikrinti, kad rengiami duomenys būtų aukštos kokybės.
2005 m. buvo susitarta dėl Europos statistikos praktikos kodekso[1], o 2009 m. priėmus
2009 m. kovo 11 d. Europos Parlamento ir Tarybos reglamentą (EB)
Nr. 223/2009 dėl Europos statistikos[2]
iš esmės atnaujinta pagrindinė Europos statistikos sistemos (ESS)
vykdomo Europos statistikos tobulinimo, rengimo ir sklaidos teisės
aktų sistema.
Pastarieji ekonomikos įvykiai dar
kartą patvirtino, kad būtina imtis papildomų veiksmų
statistikos patikimumui stiprinti. Ekonomikos politikos priemones ir rezultatus
ypač stipriai paveikė pasaulio finansų rinkų nuotaikos ir
jų dalyvių pasitelktos strategijos. Statistikos patikimumas glaudžiai
susietas su tuo, kokiu jį laiko visuomenė, visų pirma –
finansų rinkos. Norint užtikrinti, kad naudotojai pasitikėtų
statistika, būtina, kad ji griežtai atitiktų techninius kokybės
vertinimo kriterijus. Tačiau ne mažiau svarbu, kad būtų
pasitikima statistiką rengiančiomis institucijomis. Atsižvelgiant
į šias aplinkybes ypač daug dėmesio reikia skirti statistikos
institucijų profesiniam nepriklausomumui ir teisiškai jį
įtvirtinti.
Komisija šiuos faktus pripažino ir Komunikate
„Patikimesnis Europos statistinių duomenų kokybės valdymas“[3] nurodė esant poreikį
stiprinti Europos statistikos sistemos (ESS) valdyseną, užtikrinant, kad
nacionalinės statistikos institucijos (NSI) besąlygiškai
laikytųsi profesinio nepriklausomumo principo, taip pat paaiškinti jų
vaidmenį koordinuojant nacionalines statistikos sistemas ir statistikos
reikmėms dažniau naudoti administracinius duomenis. Be to, Komisija
pasiūlė nustatyti įsipareigojimus dėl pasitikėjimo
statistika, kad šalių vyriausybės geriau suprastų savo
vaidmenį ir bendrą atsakomybę už oficialios statistikos
patikimumo užtikrinimą, laikantis NSI nepriklausomumo principo. Komunikate
nurodyta, kad visos šios priemonės turėtų būti nustatytos
iš dalies pakeičiant Reglamentą (EB) Nr. 223/2009. Taip pat
reikėtų atitinkamai atnaujinti Europos statistikos praktikos
kodeksą[4].
Minėtame komunikate išdėstytiems argumentams
ir padėčiai gerinti pasiūlytiems veiksmams pritarė
Ekonomikos ir finansų reikalų taryba (2011 m. birželio 20 d.
posėdis Nr. 3100). NSI profesinio nepriklausomumo principo svarbą
taip pat vienareikšmiškai pripažino Europos Parlamentas ir Taryba, priimdami
2011 m. gruodžio mėn. įsigaliojusį sustiprintos ekonomikos
valdysenos teisės aktų rinkinį. Priimtose nuostatose nurodyta,
kad profesiniam nacionalinių statistikos institucijų nepriklausomumui
užtikrinti, inter alia, reikia skaidrių ir tik profesiniais
kriterijais pagrįstų įdarbinimo ir atleidimo iš darbo
procedūrų[5].
Be to, 2012 m. kovo 13 d. Europos Parlamentas patvirtino
rezoliuciją, kuria Komisija raginama nedelsiant įgyvendinti
priemones, skirtas Europos statistikos kokybės valdymui ir valdysenai
gerinti. 
2.           KONSULTACIJŲ SU
SUINTERESUOTOSIOMIS ŠALIMIS REZULTATAI
Pasiūlymas iš esmės pagrįstas
ESS darbo grupės dėl Reglamento (EB) Nr. 223/2009 atnaujinimo ir
įsipareigojimų dėl pasitikėjimo statistika galutinėmis
išvadomis ir rekomendacijomis, priimtomis grupei surengus kelis posėdžius
2011 m. birželio–spalio mėn. Darbo grupę sudarė 14
šalių atstovai ir joje buvo aptarti keturi pagrindiniai Komunikate
„Patikimesnis Europos statistinių duomenų kokybės valdymas“
nurodyti klausimai, susiję su Europos statistikos sistemos valdysenos
stiprinimu: NSI nepriklausomumas, jų vaidmuo koordinuojant nacionalines
statistikos sistemas, administracinių duomenų naudojimas ir tvarkymas
bei įsipareigojimai dėl pasitikėjimo statistika. 
Be to, dėl pasiūlymo projekto konsultuotasi
su ESS komitetu, kurio bendroji užduotis yra teikti ESS profesines
rekomendacijas dėl Europos statistikos tobulinimo, rengimo ir sklaidos,
laikantis statistinės veiklos principų. 
3.           TEISINIAI PASIŪLYMO
ASPEKTAI
Pasiūlyme raginama atnaujinti galiojančią
pagrindinę Europos statistikos teisės aktų sistemą ir
pritaikyti ją prie dėl pastarųjų pasaulio ekonomikos
įvykių atsiradusių politinių poreikių, kuriuos Europos
statistika turi patenkinti, ir susijusių problemų. Pagrindinis
tikslas – dar labiau sustiprinti Europos statistikos sistemos valdyseną ir
užtikrinti jos patikimumą bei tinkamai tenkinti duomenų poreikius,
atsirandančius glaudžiau koordinuojant Europos Sąjungos ekonomikos
politiką.
Atsižvelgiant į šias aplinkybes ypač
svarbus nacionalinių statistikos institucijų profesinis
nepriklausomumas. Šiame pasiūlyme pateikiamos konkrečios NSI vadovams
skirtos nuostatos – jų nepriklausomumas vykdant pareigas yra būtinoji
atitinkamų institucijų nepriklausomumo sąlyga. Todėl NSI
vadovai privalo turėti teisę priimti savarankiškus sprendimus
dėl procesų, statistinių metodų, standartų ir
procedūrų bei visos platinamos Europos statistikos turinio bei
skelbimo laiko. Be to, jiems, viena vertus, turi būti uždrausta kreiptis
nurodymų į šalių vyriausybes ir kitas institucijas ir, kita
vertus, jie turi būti apsaugoti nuo tokių nurodymų primetimo.
NSI vadovams taip pat turėtų būti suteikta pakankamai plataus
masto autonomija priimti sprendimus dėl statistikos tarnybų vidaus valdymo
ir teisė viešai komentuoti NSI skirtus biudžeto asignavimus, atsižvelgiant
į atliktinas statistines užduotis. Be to, būtina nustatyti skaidrias
ir teisiškai privalomas NSI vadovų skyrimo, perkėlimo ir atleidimo iš
darbo sąlygas, pagrįstas tik profesiniais kriterijais.
Vis dėlto NSI vadovams ne tik
turėtų būti suteikta plataus masto autonomija, jie taip pat
turėtų atsiskaityti dėl NSI veiklos rezultatų – tiek
susijusių su parengta statistika, tiek su biudžeto vykdymu. Todėl jie
turėtų kasmet teikti atitinkamos institucijos statistinės
veiklos ir finansinės padėties ataskaitą. 
Komisijos komunikate „Patikimesnis Europos
statistinių duomenų kokybės valdymas“ nurodyta, kad
pasiūlyme iš dalies pakeisti Reglamentą (EB) Nr. 223/2009 taip pat
turėtų būti nustatyti įsipareigojimai dėl
pasitikėjimo statistika. Šiais pareiškimais dėl Europos statistikos
praktikos kodekso ir, visų pirma, NSI nepriklausomumo principo laikymosi
siekiama stiprinti ES statistikos valdyseną ir užtikrinti Europos
statistikos patikimumą. Pasiūlyme nurodyta, kad tuos
įsipareigojimu turėtų pasirašyti visų valstybių
narių vyriausybės ir Komisija, visais atvejais – aukščiausiu
lygmeniu. Planuojama, kad kiekvieną įsipareigojimą parengs
atitinkama valstybė narė, taip pat nurodydama konkrečius
padėties toje šalyje gerinimo veiksmus. Eurostatas stebėtų, kaip
šie veiksmai įgyvendinami, reguliariai vertindamas valstybių
narių Europos statistikos praktikos kodekso įgyvendinimą (šie
vertinimai jau yra reguliariai vykdomi). 
Pasiūlyme iš dalies pakeisti Reglamento
(EB) Nr. 223/2009 5 straipsnio 1 dalį paaiškinamas NSI vaidmuo
koordinuojant nacionalinių statistikos sistemų veiklą.
Reglamentas papildytas konkrečiomis nuorodomis į koordinuotinas
institucijas ir funkcijas.
Kitas pakeitimas, kuriuo patikslinamas NSI
vaidmuo, yra naujas 17a straipsnis dėl galimybės gauti
administracinius įrašus, juos naudoti ir integruoti; šiuo straipsniu
pakeičiamas galiojantis 24 straipsnis. Pagrindinis šio straipsnio tikslas
– nustatyti teisės sistemą, pagal kurią rengiant Europos
statistiką būtų galima labiau naudoti administracinių
duomenų šaltinius, nedidinant respondentams, NSI ir kitoms
nacionalinėms valdžios institucijoms tenkančios naštos.
Pasiūlyme nurodyta, kad NSI turėtų, kiek reikia, dalyvauti
priimant sprendimus dėl administracinių įrašų, kurie
galėtų būti naudojami rengiant statistinius duomenis, ruošimo,
tobulinimo ir rengimo nutraukimo. Be to, jos turėtų koordinuoti
susijusią standartizavimo veiklą ir gauti statistikos reikmėms
atrinktų administracinių duomenų metaduomenis. NSI, kitoms
nacionalinėms valdžios institucijoms ir Eurostatui turėtų
būti suteikta galimybė nedelsiant nemokamai gauti administracinius
įrašus, tačiau ši galimybė turėtų apsiriboti jų
viešojo administravimo sistema ir tuo, kiek tai yra būtina Europos
statistikai tobulinti, rengti ir skleisti.
Iš dalies pakeičiant Reglamento (EB)
Nr. 223/2009 6 straipsnį į reglamentą įtraukiama
nuostata dėl poreikio tinkamai Europos lygmeniu užtikrinti
nepriklausomą Eurostato padėtį, taip pat, kaip nacionaliniu
lygmeniu siūloma užtikrinti NSI nepriklausomumą. Ši nuostata labai
svarbi visos Europos statistikos sistemos patikimumui užtikrinti ir ją,
konsultuojantis su suinteresuotosiomis šalimis, labai pabrėžė
didžioji valstybių narių dauguma.
Be to, siekiant paprasčiau planuoti
statistinei veiklai skirtą biudžetą ir užtikrinti jo stabilumą,
Europos statistikos programos programavimo laikotarpis suderintas su
Sąjungos daugiamete finansine programa.
Galiausiai, pasiūlyme iš dalies pakeisti
Reglamentą (EB) Nr. 223/2009 atsižvelgiama į tai, kad
reglamentą reikia suderinti Lisabonos sutartimi, įtraukiant nuostatas
dėl Komisijai suteikiamų įgaliojimų priimti deleguotuosius
ir įgyvendinimo aktus.
4.           POVEIKIS BIUDŽETUI
Manoma, kad pasiūlymas neturės
poveikio ESS ištekliams. Juo kaip tik siekiama supaprastinti ir pagerinti
koordinavimą ir bendradarbiavimą sistemoje, todėl galiausiai
Europos statistika būtų rengiama veiksmingiau ir našta respondentams
sumažėtų. 
Reikiamų Komisijos žmogiškųjų
išteklių bus gauta pasitelkiant Generalinio direktorato, šiuo metu
atsakingo už atitinkamo teisės akto tvarkymą, darbuotojus ir (arba)
perkeliant to Generalinio direktorato darbuotojus į kitas pozicijas.
5.           NEPRIVALOMI ELEMENTAI
Nėra.
2012/0084 (COD)
Pasiūlymas
EUROPOS PARLAMENTO IR TARYBOS REGLAMENTAS

kuriuo iš dalies keičiamas Reglamentas (EB)
Nr. 223/2009 dėl Europos statistikos
(Tekstas svarbus EEE ir Šveicarijai)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 338 straipsnio 1 dalį,
atsižvelgdami į Europos Komisijos
pasiūlymą,
perdavę įstatymo galią
turinčio teisės akto projektą nacionaliniams parlamentams,
taikydami įprastą
teisėkūros procedūrą,
kadangi:
(1)       partnerystės principu
veikianti Europos statistikos sistema (ESS) iš esmės sėkmingai
konsolidavo savo veiklą, užtikrindama, kad tobulinama, rengiama ir
skleidžiama Europos statistika būtų aukštos kokybės, o visa
sistema – geriau valdoma;
(2)       vis dėlto pastaruoju
metu nustatyta tam tikrų trūkumų, visų pirma susijusių
su statistikos kokybės valdymo sistema;
(3)       2011 m. balandžio
15 d. Komunikate Europos Parlamentui ir Tarybai „Patikimesnis Europos
statistinių duomenų kokybės valdymas“[6] Komisija pasiūlė
veiksmų šiems trūkumams pašalinti. Komunikatu visų pirma
pasiūlyta tikslingai iš dalies pakeisti 2009 m. kovo 11 d.
Europos Parlamento ir Tarybos reglamentą (EB) Nr. 223/2009 dėl
Europos statistikos[7];
(4)       2011 m. birželio
20 d. išvadose Ekonomikos ir finansų reikalų taryba palankiai
įvertino šią Komisijos iniciatyvą ir pabrėžė, kad
svarbu nuolat gerinti ESS valdyseną ir veiksmingumą;
(5)       be to, reikėtų
atsižvelgti į tai, kaip statistikos sritį paveikė pastarojo
laikotarpio Sąjungos ekonomikos ir valdysenos sistemos pokyčiai,
visų pirma susiję su statistinio nepriklausomumo aspektais, pvz., skaidriomis
įdarbinimo ir atleidimo iš darbo procedūromis, biudžeto asignavimais
ir iš anksto nustatomais duomenų skelbimo tvarkaraščiais, kaip
nurodyta 2011 m. lapkričio 16 d. Europos Parlamento ir Tarybos
reglamente (ES) Nr. 1175/2011, kuriuo iš dalies keičiamas Tarybos reglamentas
(EB) Nr. 1466/97 dėl biudžeto būklės priežiūros stiprinimo
ir ekonominės politikos priežiūros bei koordinavimo[8], ir aspektais, susijusiais su
reikalavimu, kad už nacionalinių fiskalinių taisyklių
įgyvendinimo stebėseną atsakingoms institucijoms būtų
suteiktas funkcinis savarankiškumas, kaip nurodyta Europos Parlamento ir
Tarybos reglamente (ES) Nr. .../... dėl euro zonos valstybių
narių biudžeto planų projektų stebėsenos bei vertinimo ir
perviršinio deficito padėties ištaisymo užtikrinimo bendrųjų
nuostatų;
(6)       į šiuos aspektus
turėtų būti atsižvelgta ne tik biudžeto priežiūros sistemai
ir perviršinio deficito procedūrai būtinoje statistikoje, bet ir
visoje ESS tobulinamoje, rengiamoje ir skleidžiamoje Europos statistikoje;
(7)       be to, norint užtikrinti statistikos
institucijų profesinį nepriklausomumą svarbu, kad kasmet ar
remiantis daugiamečiais planais būtų skiriama pakankamai
išteklių statistiniams poreikiams patenkinti;
(8)       todėl reikėtų
stiprinti statistikos institucijų profesinį nepriklausomumą ir nustatyti
būtinuosius reikalavimus, visų pirma susijusius su nacionalinių
statistikos institucijų (NSI) vadovais, kuriems turėtų būti
suteikiamos konkrečios garantijos dėl statistinių
užduočių vykdymo, organizacijos valdymo ir išteklių skirstymo;
(9)       taip pat reikėtų
patikslinti NSI priskirtos koordinavimo funkcijos aprėptį, kad
nacionalinio lygmens statistinė veikla būtų koordinuojama
veiksmingiau, įskaitant kokybės valdymo aspektus;
(10)     siekiant sumažinti statistikos
institucijoms ir respondentams tenkančią naštą, NSI ir kitoms
nacionalinėms valdžios institucijoms turėtų būti suteikta
galimybė nedelsiant ir nemokamai gauti administraciniu įrašus ir juos
naudoti, taip pat jei jie pateikti elektroniniu būdu, ir integruoti tuos
įrašus į statistinius duomenis;
(11)     su NSI taip pat
turėtų būti konsultuojamasi pradedant rengti naujus
administracinius įrašus, kurie gali būti naudingi statistikos
reikmėms ir planuojant keisti esamus administracinius šaltinius arba
nutraukti jų rengimą. Be to, administracinių duomenų
savininkai turėtų perduoti NSI reikiamus metaduomenis, o NSI
turėtų koordinuoti su statistiniams duomenims rengti svarbiais
administraciniais įrašais susijusią standartizavimo veiklą;
(12)     iš administracinių
šaltinių gautų duomenų konfidencialumas turėtų
būti užtikrinamas remiantis bendrais principais ir gairėmis,
taikomais visiems Europos statistikai rengti naudojamiems konfidencialiems
duomenims. Taip pat reiktų nustatyti šių duomenų kokybės
vertinimo sistemas; 
(13)     jei šalių
vyriausybės prisiimtų dalį atsakomybės už Europos
statistikos kodekso taikymą, Europos statistika būtų
kokybiškesnė, o naudotojai ja labiau pasitikėtų. Todėl
kiekvienoje valstybėje narėje turėtų būti nustatytas
įsipareigojimas dėl pasitikėjimo statistika, kuriame
būtų išdėstyti konkretūs jos vyriausybės
įsipareigojimai įgyvendinti kodeksą ir nacionalines kokybės
užtikrinimo sistemas, be kita ko aprėpiančias vidaus vertinimą
ir veiklos gerinimo veiksmus;
(14)     norint užtikrinti aukšto lygio
nepriklausomumą, Europos statistika turi būti rengiama pagal
ilgalaikius veiklos ir finansavimo planus, todėl Europos statistikos
programos galiojimo laikotarpis turėtų sutapti su daugiametės
finansinės programos galiojimo laikotarpiu;
(15)     Reglamentu (EB)
Nr. 223/2009 Komisija įgaliojama įgyvendinti kai kurias to
reglamento nuostatas, todėl įsigaliojus Lisabonos sutarčiai
Komisijai tuo reglamentu suteiktus įgaliojimus reikia suderinti su
Sutarties 290 ir 291 straipsniais;
(16)     Komisija turėtų
būti įgaliota priimti deleguotuosius aktus pagal Sutarties 290
straipsnį, kad galėtų papildyti ar iš dalies pakeisti tam tikras
neesmines Reglamento (EB) Nr. 223/2009 nuostatas, nustatydama kokybės reikalavimus,
kaip antai statistinių duomenų rengimo tikslines reikšmes ir
būtinuosius reikalavimus, jei sektorių statistikos teisės
aktuose šie dalykai nėra nustatyti. Komisija turėtų užtikrinti,
kad tais deleguotaisiais aktais valstybėms narėms ir vienetams respondentams
nebūtų nustatoma didelė papildoma administracinė našta;
(17)     ypač svarbu, kad
atlikdama parengiamąjį darbą Komisija tinkamai
konsultuotųsi, taip pat su ekspertais. Komisija, ruošdama ir rengdama
deleguotuosius aktus, turėtų užtikrinti, kad atitinkami dokumentai
būtų laiku ir tinkamai perduodami tuo pačiu metu Europos
Parlamentui ir Tarybai;
(18)     reikia nustatyti vienodas
galimybės gauti konfidencialius duomenis mokslo reikmėms
įgyvendinimo sąlygas. Kad Komisija galėtų Sąjungos
lygmeniu nustatyti šią galimybę reglamentuojančią
tvarką, taisykles ir sąlygas, jai turėtų būti suteikti
įgyvendinimo įgaliojimai, laikantis nagrinėjimo procedūros,
nustatytos Europos Parlamento ir Tarybos reglamento (ES) Nr. 182/2011,
kuriuo nustatomos valstybių narių vykdomos Komisijos naudojimosi
įgyvendinimo įgaliojimais kontrolės mechanizmų
taisyklės ir bendrieji principai[9],
5 straipsnyje;
(19)     kadangi šio reglamento tikslo
valstybės narės negali deramai pasiekti ir kadangi to tikslo
būtų geriau siekti Sąjungos lygiu, laikydamasi Europos
Sąjungos sutarties 5 straipsnyje nustatyto subsidiarumo principo
Sąjunga gali patvirtinti priemones. Pagal tame straipsnyje nustatytą
proporcingumo principą šiuo reglamentu neviršijama to, kas būtina
nurodytam tikslui pasiekti;
(20)     buvo konsultuotasi su Europos
statistikos sistemos komitetu,
PRIĖMĖ ŠĮ
REGLAMENTĄ:
1 straipsnis
Reglamentas (EB) Nr. 223/2009 iš dalies
keičiamas taip:
(1)                   
2 straipsnio 1 dalies a punktas
pakeičiamas taip:
„a)        profesinio nepriklausomumo –
statistika turi būti tobulinama, rengiama ir skleidžiama nepriklausomai,
visų pirma taikytinų būdų, apibrėžčių,
metodikų ir šaltinių, taip pat bet kokia forma skleidžiamų
duomenų laiko ir turinio pasirinkimo požiūriu, nepatiriant politinio
ar interesų grupių, Sąjungos ar nacionalinių valdžios
institucijų spaudimo;“.
(2)                   
5 straipsnio 1 dalis pakeičiama taip:
„1. Kiekvienos valstybės narės
paskirta nacionalinė statistikos institucija (NSI) yra atsakinga už visos
veiklos, susijusios su Europos statistikos tobulinimu, rengimu ir sklaida,
koordinavimą nacionaliniu lygmeniu, todėl Komisija (Eurostatas)
statistikos klausimais kreipiasi tik į ją.
NSI koordinavimo pareiga aprėpia visas
kitas nacionalines valdžios institucijas, atsakingas už Europos statistikos
tobulinimą, rengimą ir sklaidą. Visų pirma NSI yra
nacionaliniu lygmeniu atsakinga už statistikos srities programavimo ir
duomenų teikimo, kokybės stebėsenos, metodikos, duomenų
perdavimo ir informacijos apie ESS statistinę veiklą sklaidos
koordinavimą.“
(3)                   
Įterpiamas šis 5a straipsnis:
„5a
straipsnis
NSI vadovai
1.         Laikydamiesi nacionalinių
statistikos sistemų aprėpties, tik NSI vadovai yra atsakingi už
sprendimus dėl procesų, statistinių metodų, standartų
ir procedūrų bei visos platinamos Europos statistikos turinio bei
skelbimo laiko. Jie įgaliojami spręsti dėl visų su NSI
vidaus valdymu susijusių klausimų. Jie koordinuoja visų
nacionalinių valdžios institucijų, dalyvaujančių
tobulinant, rengiant ir skleidžiant Europos statistiką, statistinę
veiklą. Vykdydami šias užduotis NSI vadovai veikia nepriklausomai; jie
nesikreipia nurodymų į valstybės ar kitas institucijas,
įstaigas, tarnybas ar vienetus ir tokių nurodymų nevykdo; jie
nesiima jokių veiksmų, nesuderinamų su šių
užduočių vykdymu.
2.         NSI vadovų įdarbinimo,
perkėlimo ir atleidimo iš darbo procedūros turi būti skaidrios
ir pagrįstos tik profesiniais kriterijais.
3.         NSI vadovai atsiskaito už NSI
statistikos srities veiklą ir biudžeto vykdymą; jie skelbia
metinę ataskaitą ir gali teikti pastabų dėl biudžeto
asignavimų klausimų, susijusių su NSI statistine veikla.
4.         NSI vadovai atstovauja
nacionalinėms statistikos sistemoms Europos statistikos sistemoje.“
(4)                   
6 straipsnio 2 dalis pakeičiama taip:
„2.        Sąjungos lygmeniu Komisija
(Eurostatas), veikdama savarankiškai, užtikrina, kad Europos statistika
būtų rengiama pagal nustatytas taisykles ir statistikos principus.
Šiuo atžvilgiu tik ji yra atsakinga už sprendimus dėl procesų,
statistikos metodų, standartų ir procedūrų, taip pat
dėl skelbiamos statistikos turinio ir laiko.“
(5)                   
11 straipsnis papildomas šia 3 dalimi:
„3.        Valstybės narės imasi visų
reikiamų priemonių praktikos kodeksui įgyvendinti, kad
nesusilpnėtų pasitikėjimas jų rengiama statistika.
Todėl kiekviena valstybė narė, atstovaujama vyriausybės,
pasirašo ir įgyvendina įsipareigojimą dėl pasitikėjimo
statistika, kuriame išdėstomi konkretūs politiniai
įsipareigojimai įgyvendinti kodeksą ir nustatyti
nacionalinę kokybės užtikrinimo sistemą, be kita ko
aprėpiančią vidaus vertinimą ir veiklos gerinimo veiksmus.
Įsipareigojimą taip pat pasirašo Komisija.
Komisija nuolat stebi šiuos įsipareigojimus,
remdamasi valstybių narių teikiamomis metų ataskaitomis. Per
trejus metus nuo šio reglamento įsigaliojimo Komisija praneša Europos
Parlamentui ir Tarybai apie minėtų įsipareigojimų
įgyvendinimą.“
(6)                   
12 straipsnio 2 dalies antra pastraipa
pakeičiama taip:
„Konkretūs kokybės reikalavimai,
pvz., tikslinės reikšmės ir būtinieji statistikos rengimo
reikalavimai, gali būti nustatyti sektorių teisės aktuose. Jeigu
sektorių teisės aktuose jie nenustatyti, Komisija gali nustatyti
tokius konkrečius kokybės reikalavimus nustatyti deleguotaisiais
aktais pagal 26a straipsnį.“
(7)                   
13 straipsnio 1 dalis pakeičiama taip:
„1.        „Europos
statistikos programoje nustatoma Europos statistikos tobulinimo, rengimo ir
sklaidos sistema, pagrindinės sritys ir veiksmų tikslai, numatyti
daugiametės finansinės programos galiojimo laikotarpiui.
Sprendimą dėl jos priima Europos Parlamentas ir Taryba. Jos poveikis
ir ekonominis veiksmingumas vertinamas pasitelkiant nepriklausomų
ekspertų pagalbą.“
(8)                   
Įterpiamas 17a straipsnis:
„17a
straipsnis
Galimybė
gauti administracinius įrašus, juos naudoti ir integruoti
1.         Siekiant sumažinti respondentams
tenkančią naštą, NSI, kitoms nacionalinėms valdžios
institucijoms, kaip nurodyta 4 straipsnyje, ir Komisijai (Eurostatui)
suteikiama teisė nedelsiant ir nemokamai gauti ir naudoti visus
administracinius įrašus bei juos integruoti į statistinius duomenis,
kiek tai būtina Europos statistikai tobulinti, rengti ir skleisti.
2.         Su NSI ir Komisija (Eurostatu)
konsultuojamasi ir jos dalyvauja ruošiant ir toliau tobulinant kitų
įstaigų kaupiamus ir tvarkomus administracinius įrašus, ir
nutraukiant jų rengimą, kad minėtus įrašus būtų
paprasčiau naudoti statistikos reikmėms. Joms suteikiama teisė
koordinuoti standartizavimo veiklą, susijusią su statistiniams
duomenims rengti svarbiais administraciniais įrašais.
3.         NSI, kitų nacionalinių
valdžios institucijų ir Komisijos (Eurostato) teisė gauti duomenis ir
dalyvauti veikloje pagal 1 ir 2 dalis taikoma tik jų atitinkamų
viešojo administravimo sistemų administraciniams įrašams.
4.         Statistikos reikmėms
naudojamų administracinių įrašų savininkai perduoda NSI
susijusius metaduomenis.
5.         NSI ir administracinių
įrašų savininkai nustato reikiamą bendradarbiavimo tvarką.“
(9)                   
23 straipsnio antra pastraipa pakeičiama taip:
„Sąjungos lygmens galimybės gauti
duomenis tvarka, taisyklės ir sąlygos nustatomos pagal 27 straipsnio
2 dalyje nurodytą nagrinėjimo procedūrą.“
(10)               
24 straipsnis išbraukiamas.
(11)               
Įterpiamas šis 26a straipsnis:
„26a
straipsnis
Įgaliojimai priimti deleguotuosius aktus
1.         Įgaliojimai priimti
deleguotuosius aktus Komisijai suteikiami šiame straipsnyje nustatytomis
sąlygomis.
2.         Įgaliojimai priimti
deleguotuosius aktus Komisijai suteikiami, kaip nurodyta 12 straipsnio 2
dalyje, penkeriems metams nuo šio reglamento įsigaliojimo. Komisija
parengia naudojimosi suteiktais įgaliojimais ataskaitą likus ne
mažiau kaip devyniems mėnesiams iki penkerių metų laikotarpio
pabaigos. Įgaliojimų suteikimas automatiškai pratęsiamas tokios
pačios trukmės laikotarpiui, išskyrus atvejus, kai Europos
Parlamentas arba Taryba pareiškia prieštaravimų dėl tokio
pratęsimo likus ne mažiau kaip trims mėnesiams iki kiekvieno tokio
laikotarpio pabaigos.
3.         Europos Parlamentas arba Taryba
gali bet kuriuo metu panaikinti 12 straipsnio 2 dalyje nurodytus įgaliojimus
priimti deleguotuosius aktus.
Sprendimu dėl įgaliojimų
panaikinimo nutraukiami tame sprendime nurodyti įgaliojimai priimti
deleguotuosius aktus. Sprendimas įsigalioja kitą dieną po jo
paskelbimo Europos Sąjungos oficialiajame leidinyje arba
vėlesnę jame nurodytą dieną. Jis neturi poveikio jau
galiojančių deleguotųjų aktų teisėtumui.
4.         Priėmusi deleguotąjį
aktą, Komisija apie jį vienu metu praneša ir Europos Parlamentui, ir
Tarybai.
5.         Pagal 12 straipsnio 2 dalį
priimtas deleguotasis aktas įsigalioja tik tuo atveju, jeigu per du
mėnesius nuo pranešimo Europos Parlamentui ir Tarybai apie šį
aktą dienos nei Europos Parlamentas, nei Taryba nepareiškia
prieštaravimų arba jeigu dar nepasibaigus šiam laikotarpiui tiek Europos
Parlamentas, tiek Taryba praneša Komisijai, kad neprieštaraus. Europos
Parlamento arba Tarybos iniciatyva šis laikotarpis pratęsiamas dviem
mėnesiais.“
(12)               
27 straipsnis pakeičiamas taip:
„27
straipsnis
Komitetas
1.         Komisijai talkina Europos
statistikos sistemos komitetas. Tai komitetas, nurodytas Reglamente (ES)
Nr. 182/2011.
2.         Kai daroma nuoroda į šią
dalį, taikomas Europos Parlamento ir Tarybos reglamento (ES) Nr. 182/2011,
kuriuo nustatomos valstybių narių vykdomos Komisijos naudojimosi
įgyvendinimo įgaliojimais kontrolės mechanizmų taisyklės
ir bendrieji principai, 5 straipsnis.“
2 straipsnis
Įsigaliojimas
Šis reglamentas įsigalioja
dvidešimtą dieną po jo paskelbimo Europos Sąjungos
oficialiajame leidinyje.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje, 2012 04 17
Europos Parlamento vardu                           Tarybos
vardu
Pirmininkas                                                   Pirmininkas
[1]               Komisijos Rekomendacija dėl nacionalinių ir
Bendrijos statistikos institucijų nepriklausomumo, vientisumo ir
atskaitomybės, KOM(2005) 217 galutinis, 2005 5 25.
[2]               OL L 87, 2009 3 31, p. 164.
[3]               COM(2011) 211 galutinis, 2011 4 15.
[4]               2011 m. rugsėjo 28 d. Europos statistikos
sistemos komitetas patvirtino Europos statistikos praktikos kodekso
atnaujinimą.
[5]               2011 m. lapkričio 16 d. Europos
Parlamento ir Tarybos reglamento (ES) Nr. 1175/2011, kuriuo iš dalies
keičiamas Tarybos reglamentas (EB) Nr. 1466/97 dėl biudžeto
būklės priežiūros stiprinimo ir ekonominės politikos
priežiūros bei koordinavimo, 1 straipsnio 14 dalis; OL L 306, 2011 11 23,
p. 12.
[6]               COM(2011) 211 galutinis.
[7]               OL L 87, 2009 3 31, p. 164.
[8]               OL L 306, 2011 11 23, p. 12.
[9]               OL L 55, 2011 2 28, p. 13.